Sewe dood, twee kritiek ná gru-botsingArgieffoto Sewe mense is dood en twee ander kritiek gelaat ná ’n trompop botsing vroeg vanoggend op Matlalaweg buite Polokwane in Limpopo. Ross Campbell, woordvoerder van ER24, sê paramedici het omstreeks 05:50 by hul aankoms op die toneel die wrakke van twee BMW-voertuie aangetref. Drie insittendes van elk van dié voertuie het noodlottige beserings opgedoen en is op die toneel dood verklaar. ’n Vrou, vermoedelik in haar 30’s, is op die toneel behandel voordat sy na die Seshego-distrikshospitaal in Polokwane gehaas is vir verdere mediese behandeling. Sy het egter later aan haar beserings beswyk. Volgens Campbell het ’n man in sy laat 20’s en ’n vrou in haar vroeë 30’s kritieke beserings in die botsing opgedoen. Albei pasiënte is ook na ’n hospitaal gehaas vir mediese behandeling. Die toepaslike owerhede was vanoggend op die toneel om ondersoek in te stel.